คลังตั้งเงื่อนไขลดภาษีลงทุน
คลังเร่งเคาะมาตรการลดภาษีกระตุ้นเอกชนลงทุน ตั้งเงื่อนไขเพิ่ม ต้องใช้เม็ดเงินสูงขึ้นจากปีก่อน
23 ม.ค. 2560

คลังเร่งเคาะมาตรการลดภาษีกระตุ้นเอกชนลงทุน ตั้งเงื่อนไขเพิ่ม ต้องใช้เม็ดเงินสูงขึ้นจากปีก่อน
นายสมชัย สัจจพงษ์ ปลัดกระทรวงการคลัง เปิดเผยว่า สัปดาห์นี้จะหารือกับสำนักงานเศรษฐกิจการคลัง (สศค.) เพื่อเร่งสรุปมาตรการลดหย่อนภาษี 2 เท่า เพื่อกระตุ้นการลงทุนภาคเอกชน จะได้เสนอให้คณะรัฐมนตรี (ครม.) เห็นชอบภายในเดือน ม.ค.นี้ โดยคลังต้องการออกมาตรการนี้ให้เร็ว เพื่อให้เอกชนมีเวลาเตรียมตัวและลงทุนเพื่อให้เงินเข้าสู่ระบบเศรษฐกิจให้เร็วที่สุด
นายสมชัย กล่าวว่า สำหรับมาตรการกระตุ้นการลงทุนครั้งนี้ เบื้องต้นจะเสนอเงื่อนไขเพิ่มเติมว่าเอกชนต้องลงทุนและมีการใช้จ่ายจริงในปีนี้มากกว่าการลงทุนในปีที่ผ่านมา ถึงจะนำรายจ่ายจากการลงทุนมาหักลดหย่อนภาษีได้ 2 เท่า นอกจากนี้ สศค.จะคิดเงื่อนไขอื่นเพิ่มเติม เพื่อทำให้แน่ใจว่าเอกชนจะเร่งลงทุนในปีนี้ให้มากที่สุด
“คลังคิดว่าเอกชนมั่นใจแนวโน้มเศรษฐกิจที่ดีขึ้นต่อเนื่องของไทย และต้องการลงทุนเพิ่ม จึงทำหนังสือขอให้คลังขยายเวลามาตรการลดหย่อนภาษีได้ 2 เท่า ที่สิ้นสุดเมื่อสิ้นปีที่ผ่านมา ทำให้เชื่อว่าการลงทุนของเอกชนปีนี้จะมากกว่า 2 แสนล้านบาท เพราะเอกชนไม่ลงทุนมานาน มีการใช้กำลังการผลิตเต็มขีดความสามารถแล้ว จึงต้องมีการลงทุนเพิ่ม ไม่เช่นนั้นก็จะแข่งขันกับคนอื่นไม่ทัน” นายสมชัย กล่าว
นายสมชัย กล่าวอีกว่า กระทรวงการคลังยังตั้งเป้าทำให้เศรษฐกิจปีนี้ขยายตัวได้เต็มศักยภาพที่ 4-5% แม้ว่าจะมีการประมาณการว่าเศรษฐกิจปีนี้จะขยายตัวได้ 3.4% ซึ่งเป็นการขยายตัวได้ต่ำกว่าศักยภาพ รัฐบาลจึงเร่งการใช้จ่ายจำนวนมาก มีการทำงบกลางปี 2560 การเร่งลงทุนรัฐวิสาหกิจ เพื่อสร้างความเชื่อมั่นให้เอกชนลงทุนตาม และจะเป็นเครื่องยนต์สำคัญทำให้เศรษฐกิจไทยขยายตัวได้เต็มศักยภาพ
นอกจากนี้ กรอบงบประมาณรายจ่ายปี 2561 ก็สูงถึง 2.9 ล้านล้านบาท โดยเป็นการขาดดุลงบประมาณสูงถึง 4.5 แสนล้านบาท และมีการตั้งกรอบงบลงทุนสูง 26% ของวงเงินงบประมาณ หรือกว่า 6 แสนล้านบาท คาดว่าจะทำให้เศรษฐกิจปี 2561 ขยายตัวได้ 3.8% ซึ่งหากเอกชนลงทุนจำนวนมาก ก็จะช่วยทำให้เศรษฐกิจขยายตัวเพิ่ม และทำให้เศรษฐกิจปี 2561 ขยายตัวได้มากกว่า 4% ซึ่งเป็นขั้นต่ำของการขยายตัวได้เต็มศักยภาพ
ก่อนหน้านี้ คลังกำหนดให้การลงทุนที่จะนำมาลดหย่อนภาษีได้ 2 เท่า เช่น การซื้อเครื่องจักร โปรแกรมคอมพิวเตอร์ ยานพาหนะ และอาคารถาวร ไม่รวมที่ดิน เป็นต้น